PRAVILNIK

O SADRŽINI STUDIJE IZVODLJIVOSTI EKSPLOATACIJE LEŽIŠTA MINERALNIH SIROVINA

("Sl. glasnik RS", br. 108/2006)

**Član 1**

Ovim pravilnikom bliže se uređuje sadržina studije izvodljivosti eksploatacije ležišta mineralnih sirovina (u daljem tekstu: studija).

**Član 2**

Studija sadrži:

1) prikaz uslova i načina eksploatacije i pripreme mineralnih sirovina;

2) prikaz plasmana mineralnih sirovina;

3) prikaz mera zaštite i sanacije životne sredine i uticaja eksploatacije na društvenu zajednicu;

4) prikaz potrebnih novčanih sredstava koja će biti angažovana i broja zaposlenih.

**Član 3**

Prikaz uslova i načina eksploatacije i pripreme mineralnih sirovina sadrži:

1) opšte podatke o studiji;

2) opšte podatke o eksploatacionom polju;

3) istorijat geoloških istraživanja i rudarstva;

4) rudarsko-geološki deo studije.

**Član 4**

Opšti podaci o studiji sadrže:

1) naziv studije;

2) podatke o investitoru studije;

3) podatke o autoru studije.

**Član 5**

Opšti podaci o eksploatacionom polju sadrže:

1) lokaciju ležišta i eksploatacionog polja;

2) prostorni položaj eksploatacionog polja i povezanost sa putnom železničkom i plovnom vodenom infrastrukturom;

3) postojeće stanje ostalih infrastrukturnih uslova (elektronapajanje, vodovod, gasna infrastruktura itd.).

**Član 6**

Istorijat geoloških istraživanja i rudarstva sadrži prikaz rezultata geoloških istraživanja sa opisom izvedenih radova u prethodnom periodu, kao i opis prethodno sprovedenih rudarskih aktivnosti.

**Član 7**

Rudarsko-geološki deo studije sadrži podatke koji se odnose na:

1. geološki deo sa prikazom:

1) veličine i oblika ležišta, geološke i strukturne građe ležišta, karakteristika radne sredine, i to: hidrološke i hidrogeološke, inženjersko-geološke i fizičko-mehaničke,

2) vrste, kvalitete i količine rezervi mineralnih sirovina, mineralnog sastava, sadržaja i gustine korisne komponente,

3) prostornog položaja utvrđenih i overenih rezervi mineralnih sirovina,

4) grafičkog dela sa geološkom i hidrogeološkom kartom šireg područja, geološkom kartom područja eksploatacionog polja sa naznačenim objektima geoloških istraživanja i ucrtanom konturom overenih bilansnih rezervi i konturama eksploatacionog polja;

2. rudarski deo sa prikazom:

1) koncepcije eksploatacije i pripreme mineralne sirovine,

2) analize geomehaničke stabilnosti rudarskih objekata i jalovišta,

3) tehničkog opisa eksploatacije ležišta,

4) tehničkog opisa pripreme mineralnih sirovina,

5) izbora osnovne i pomoćne rudarske opreme,

6) eksploatacionih rezervi i stepena iskorišćenja ležišta mineralnih sirovina,

7) godišnjeg kapaciteta i radnog veka rudnika,

8) dinamičkog plana razvoja rudarskih radova,

9) snabdevanja pogonskom i toplotnom energijom i industrijskom i pitkom vodom,

10) normative potrošnje energije, materijala i rezervnih delova,

11) tehničke i biološke rekultivacije,

12) merama tehničke zaštite ljudi i objekta,

13) monitoring sistema na rudarskim objektima,

14) grafičkog dela sa ažurnim situacionim kartama ne starijim od šest meseci, sa ucrtanom konturom eksploatacionog polja; situacionom kartom stanja rudarskih radova – faza otvaranja; situacionom kartom stanja rudarskih radova – faza zatvaranja; tehnološkim poprečnim i uzdužnim profilom ležišta, sa prikazanim stanjem u fazi otvaranja i zatvaranja rudnika; tehnološkom šemom otkopavanja, odlaganja, transporta mineralnih sirovina i jalovih masa, šemom miniranja, provetravanja, odvodnjavanja, odlaganja flotacijskih jalovišta i dr.; tehnološkom šemom postrojenja za pripremu mineralnih sirovina.

**Član 8**

Prikaz plasmana mineralnih sirovina sadrži podatke koji se odnose na:

1) komercijalni asortiman rudničkih proizvoda;

2) analizu tržišta komercijalnih proizvoda rudnika;

3) tokove novca;

4) analizu kreditne sposobnosti investitora;

5) analizu osetljivosti i rizika;

6) dinamičku ocenu investicionog projekta;

7) analizu održivosti / dostupnosti projekta.

**Član 9**

Prikaz mera zaštite i sanacije životne sredine i uticaja eksploatacije na društvenu zajednicu sadrži podatke koji se odnose na:

1. mere zaštite i sanacije životne sredine sa prikazom:

1) uticaja rudarskih radova i objekata u svim fazama tehnoloških procesa eksploatacije i pripreme mineralnih sirovina na životnu sredinu,

2) mera zaštite životne sredine usled uticaja rudarskih radova i objekata u svim fazama tehnoloških procesa eksploatacije i pripreme mineralnih sirovina,

3) grafičkog dela koji se sastoji od situacione karte završnog stanja rudarskih objekata, sa prikazom predviđene tehničke i biološke rekultivacije;

2. uticaj eksploatacije na društvenu zajednicu sa prikazom:

1) uticaja na socijalnu strukturu stanovništva,

2) javnih i ostalih objekata u zoni uticaja rudarskih radova,

3) kategorizacije i izmene strukture zemljišta,

4) izmeštanja objekata infrastrukture.

**Član 10**

Prikaz potrebnih novčanih sredstava koja će biti angažovana i broja zaposlenih sadrži podatke koji se odnose na:

1) strukturu i broj zaposlenih;

2) investiciona ulaganja u fazi pripreme za otvaranja rudnika (izgradnja rudničke infrastrukture);

3) investiciona ulaganja u fazi otvaranja rudnika i izgradnji postrojenja za pripremu mineralnih sirovina;

4) investiciona ulaganja u fazi eksploatacije;

5) investiciona ulaganja u fazi zatvaranja rudnika.

**Član 11**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".